Dette kompendium giver en indføring til den særlige russiske forskningstradition inden for teksttypologi, funktionalstilistikken, og sammenligner den med den vestlige fagsprogsforskning. Mens funktionalstilistikken traditionelt skelner mellem fem teksttyper eller stile (den videnskabelig-tekniske, den officiel-saglige, den publicistiske, den skønlitterære og den kollokviale), tager vestlig fagsprogsforskning udgangspunkt i en simpel todeling mellem almindeligt sprog og fagsprog. Ud over en grundig diskussion af grundbegreber og uafklarede spørgsmål inden for funktionalstilistikken rummer kompendiet en række eksempler med kommentarer. Kompendiet kan anvendes som baggrundslitteratur i forbindelse med avancerede studier i teksttypologi og stilistik på universitetsniveau.